CELEX: 32018D0935
Language: sk
Date: 2018-06-28 00:00:00
Title: Vykonávacie rozhodnutie Komisie (EÚ) 2018/935 z 28. júna 2018, ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú, pokiaľ ide o obdobie jeho uplatňovania [oznámené pod číslom C(2018) 3997] (Text s významom pre EHP)

2.7.2018   
            
            
               SK
            
            
               Úradný vestník Európskej únie
            
            
               L 165/40
            
         VYKONÁVACIE ROZHODNUTIE KOMISIE (EÚ) 2018/935
   z 28. júna 2018,
   ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú, pokiaľ ide o obdobie jeho uplatňovania
   
      
         [oznámené pod číslom C(2018) 3997]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod i),
   keďže:
   
               (1)
            
            
               V nariadení (ES) č. 178/2002 sa na úrovni Únie a na vnútroštátnej úrovni stanovujú všeobecné zásady, ktoré sa vzťahujú na potraviny vo všeobecnosti, a najmä na bezpečnosť potravín. Stanovujú sa v ňom mimoriadne opatrenia, ktoré má Komisia prijať, ak existuje dôkaz, že potraviny dovezené z tretej krajiny pravdepodobne predstavujú závažné riziko pre ľudské zdravie.
            
         
               (2)
            
            
               Vykonávacím rozhodnutím Komisie 2014/88/EÚ (2) sa zakázalo do Únie dovážať potraviny z Bangladéša, ktoré obsahujú betelové listy alebo z nich pozostávajú, a to pôvodne na obmedzené obdobie uplatňovania, do 31. júla 2014. Uvedené rozhodnutie bolo prijaté na základe veľkého množstva oznámení v systéme rýchleho varovania pre potraviny a krmivá (RASFF) z dôvodu prítomnosti širokého spektra kmeňov Salmonella vrátane Salmonella typhimurium zistených v potravinách z Bangladéša, ktoré obsahujú betelové listy alebo z nich pozostávajú [Piper betle, bežne známy ako „list paan“ (Paan leaf) alebo „betelové sústo“ (Betel quid)].
            
         
               (3)
            
            
               Vzhľadom na to, že Bangladéš nedokázal poskytnúť záruky na bezpečnosť dovozu betelových listov do Únie, obdobie uplatňovania dočasného pozastavenia dovozu týchto výrobkov sa predĺžilo vykonávacím rozhodnutím Komisie 2014/510/EÚ (3) do 30. júna 2015, vykonávacím rozhodnutím Komisie (EÚ) 2015/1028 (4) do 30. júna 2016 a vykonávacím rozhodnutím Komisie (EÚ) 2016/884 (5) do 30. júna 2018.
            
         
               (4)
            
            
               Navrhovaný akčný plán, ktorý Bangladéš predložil v januári 2018, je stále neúplný a neexistujú záruky, že sa bude účinne uplatňovať a presadzovať. Zo získaných informácií nevyplýva, že výroba betelových listov je v súlade s nariadením Európskeho parlamentu a Rady (ES) č. 852/2004 (6) a že táto krajina je schopná zabezpečiť spoľahlivé analytické výsledky z akreditovaných laboratórií. Orgány Bangladéša takisto uviedli používanie látky na chemickú dekontamináciu betelových listov, a to bez akýchkoľvek dôkazov, pokiaľ ide o bezpečnosť a toxicitu použitého výrobku. Navyše napriek tomu, že Bangladéš vo svojej krajine prijal a uplatňuje zákaz vývozu betelových listov od mája 2013, od prijatia zákazu sa v rámci RASFF stále nahlásilo 29 prípadov oznámení. Preto nemožno skonštatovať, že záruky, ktoré poskytol Bangladéš, sú dostatočné na riešenie rizika vážneho ohrozenia ľudského zdravia. Z uvedeného dôvodu by mali mimoriadne opatrenia stanovené vo vykonávacom rozhodnutí 2014/88/EÚ zostať v platnosti.
            
         
               (5)
            
            
               Obdobie uplatňovania vykonávacieho rozhodnutia 2014/88/EÚ by sa preto malo znovu predĺžiť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Článok 4 vykonávacieho rozhodnutia 2014/88/EÚ sa nahrádza takto:
   
      „Článok 4
      Toto rozhodnutie sa uplatňuje do 30. júna 2020.“
   
   Článok 2
   Toto rozhodnutie je určené členským štátom.
   
      V Bruseli 28. júna 2018
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 31, 1.2.2002, s. 1.
   
      (2)  Vykonávacie rozhodnutie Komisie 2014/88/EÚ z 13. februára 2014, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú (Ú. v. EÚ L 45, 15.2.2014, s. 34).
   
      (3)  Vykonávacie rozhodnutie Komisie 2014/510/EÚ z 29. júla 2014, ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú, pokiaľ ide o obdobie jeho uplatňovania (Ú. v. EÚ L 228, 31.7.2014, s. 33).
   
      (4)  Vykonávacie rozhodnutie Komisie 2015/1028/EÚ z 26. júna 2015, ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový) alebo z nich pozostávajú, pokiaľ ide o obdobie jeho uplatňovania (Ú. v. EÚ L 163, 30.6.2015, s. 53).
   
      (5)  Vykonávacie rozhodnutie Komisie 2016/884/EÚ z 1. júna 2016, ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú, pokiaľ ide o obdobie jeho uplatňovania (Ú. v. EÚ L 146, 3.6.2016, s. 29).
   
      (6)  Nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín (Ú. v. EÚ L 139, 30.4.2004, s. 1).